text: Fyrede: Egetæpper træder på os
  20 marts 2012 kl. 10.59
  Fyrede medarbejdere på Egetæppers spinderi i Vejle følger sig trådt på og siger, at orienteringen har været under al kritik.
  Egetæpper lukker sit spinderi i Vejle til juni. Nu kritiserer de 57 fyrede medarbejdere fabrikken.
  Tillidsrepræsentant Aase Skov siger, at orienteringen har været under al kritik.
  Men det værste er, at virksomheden siger nej til kurser, der kan bringe de fyrede videre.
  - Jeg fik nej til et truckkursus, der måske kunne have skaffet mig nyt job. Jeg har været her i 27 år og føler mig sparket til og intet værd, siger Aase Skov til Fagbladet 3F.
  Flere har ifølge hende fået nej til kurser.
  - Det er ringe og pinligt for Egetæpper, siger 3F Vejles gruppeformand, John Johansen til Fagbladet 3F.
  Fabrikschef Lars Melson afviser kritikken.
  - Folk har fået ekstra lange opsigelser og får 14 dages uddannelse med fuld løn. Hvis 3F synes, det er et magert tilbud, er det deres egen sag, siger han til Fagbladet 3F.
  